Ego Engelbertus, Dei gratia Cabilonensis episcopus, notum facio, futuris et presentibus, quod Radulfus de Buxi dedit et concessit Deo et sanctę Marię et monachis de Firmitate, sine ulla retentione, quicquid habebat in terra de Broil, quartam videlicet partem quam habebat per totum. Concessit etiam eis omnes usus necessarios ad pastus pecorum et animalium in tota terra sua, et exactiones omnium rerum suarum, idem ventas, pedagia et descensum aquę Cabilonensis quę pater suus antea predictis monachis dederat. Hujus rei testes : Hugo prior Firmitatis, Guillelmus cellerarius, Gaufridus presbyter de Jamblia. Hoc autem totum laudavit et concessit Hugo frater ejusdem Radulfi et inde sunt testes : Hugo prior Firmitatis, Guillelmus cellerarius, Bernardus scriptor monachus. Hoc etiam laudavit uxor Radulfi, et soror ejus Clementia quę habebat hanc terram de Broil ab eodem fratre suo in vadimonio. Hujus laudationis testes sunt : Guillelmus cellerarius Firmitatis, Petrus frater ejusdem cellerarii conversus, Gaufridus presbyter de Jamblia, Bernardus de Buxi et Guichardus de Miliceo milites.